b"\n_START_ARTICLE_\nOprtalj\n_START_SECTION_\nLega\n_START_PARAGRAPH_\nOprtalj le\xc5\xbei v severnem delu osrednje Istre na nadmorski vi\xc5\xa1ini 361 m okoli 27 km vzhodno od Buj ob cesti Buje-\xc5\xa0terna-Livade-Motovun.\n_START_SECTION_\nZgodovina\n_START_PARAGRAPH_\nKraj je znan po \xc5\xa1tevilnih kulturno-zgodovinskih spomenikih. Zgrajen je na mestu, kjer je stala prazgodovinska utrdba. Nepretrgano je poseljen od antike, kar dokazujejo predmeti najdeni z arheolo\xc5\xa1kimi izkopavanji. V srednjem veku je bil v posesti raznih fevdalnih rodbin, leta 1209 je postal last oglejskega patriarha, med leti 1420 do 1797 pa bene\xc4\x8danov, ki so tukaj postavili obrambno linijo v Istri. Srednjeve\xc5\xa1ki fortifikacijski sistem se je ohranil do danes v sklopu kasneje zgrajenih objektov. Naselje je ohranilo staro podobo z ozkimi ulicami, malimi trgi in podhodi. Nekatere hi\xc5\xa1e so vgrajene v srednjeve\xc5\xa1ko obzidje. \xc5\xbdupnijska cerkev sv. Jurja je poznogotska triladijska stavba zgrajena  leta 1526, delo Mojstra iz Kranja, ter v 17. stoletju pove\xc4\x8dana,  s samostojnim zvonikom postavljenim leta 1746. V zvoniku so zvonovi vliti leta 1455, 1466 in 1788. Cerkev ima mre\xc5\xbeast obok in novo pro\xc4\x8delje. Notranja oprema in poslikave so baro\xc4\x8dni. Oltarna slika Sv. Jurja je delo italijanskega slikarja Baldassarea D'Anne z za\xc4\x8detka 17. stoletja.  Izven obzidja stojita renesan\xc4\x8dna mestna lo\xc5\xbea iz 17. stoletja z lapidarijem in kapelo z delno ohranjenimi freskami iz 16. stoletja, delo mojstra Antona iz Padove. Pod naseljem stoji kapela sv. Marije Malene, v kateri je leta 1471 nekatere freske naslikal Mojster Klering iz Kopra."